khistorydata/jeongjo-sjw-relations huggingface dataset:
정조 4년
庚子三月二十五日酉時。上御誠正閣。坐直承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。上日。昨曰。玉堂之徑出。都憲之避嫌。其可成說乎。大抵。原疏未下之前。設或有可嫌之端。不得引義。先朝受敎禁令。何等截嚴。而都憲。無難犯之。承宣。在喉舌之任。初無一言而循例捧入。出納惟允之意。顧安在哉。有防曰。都憲避嫌捧入。臣果未及知之矣。上曰。旣在一院之中。雖非該房。入啓文字。矇然不知。亦非承宣之罪耶。至於玉堂徑出。尤萬萬駭擧。而視若不知。然則政院。何爲而設置乎。有防曰。聖敎之下。臣何敢分疏仰達。而再昨日玉堂李時秀。欲陳疏徑出云。臣與諸僚。往復挽止矣。昨者都憲避嫌出後。其勢末由更挽。至於徑出之境。此莫非臣之罪也。上曰。近來院中凡事。一味抛置。殆不成樣。故使承宣。久置院中。隨事修擧。俾有實效。修擧姑捨。有此無前之擧。寧不慨歎。此後則各別惕念。雖生疎之人。使之考閱故事。隨處董飭。更無有如前怠忽之習。可也。命退。承史遂退
정조 4년
行都承旨鄭一祥。左承旨李亨逵。右承旨徐有防。左副承旨朴祐源。右副承旨金魯淳。同副承旨沈豊之。注書鄭東浚仕金載瓚病。假注書趙興鎭仕直。事變假注書宋煥德仕。
정조 4년
李亨逵啓曰。明日視事取稟。傳曰。只晝講。
정조 4년
傳于李亨逵曰。都承。入侍。
정조 4년
傳于朴祐源曰。禮房承旨。入侍。
정조 4년
事變假注書安邁權在外。代以曺亨壽爲事變假注書。
정조 4년
事變假注書曺亨壽在外。代以姜垣爲事變假注書。
정조 4년
事變假注書姜垣在外。代以黃乃正爲事變假注書。
정조 4년
傳于徐有防曰。軍士房承旨。入侍。
정조 4년
吏曹參判前望單子。入之。鄭民始。落點。
정조 4년
承旨前望單子。入之。鄭一祥落點。
정조 4년
有政。吏批。判書金鍾秀受由在外。參判鄭民始進。參議未差。左承旨李亨逵進。吏批啓曰。判書金鍾秀受由在外。參議未差。小臣獨政未安。何以爲之。敢稟。傳曰。仍爲之。以金履禧爲司諫。徐鼎修爲修撰。金宇鎭爲副修撰。蔡弘履爲同敦寧。金熤爲掌樂提調。趙鼎鎭爲宗簿正。尹行元爲扶安縣監。李一曾爲務安縣監。奉常正李顯永。仍任事承傳。
정조 4년
兵批。判書蔡濟恭病。參判李萬恢入直進。參議尹勉升病。參知南柱老病。左副承旨朴祐源進。管城將單金海柱。副護軍單洪彦喆。副司直兪彦鎬姜世晃趙尙鎭。
정조 4년
朴祐源啓曰。明日次對。諫院無進參之員。雜科進去外。呈告人員。竝待開門牌招。何如。傳曰。允。
정조 4년
傳于李亨逵曰。新除授玉堂。牌招察任。
정조 4년
下備忘記曰。觀此海伯査啓孫思儼事。可謂冤枉矣。拔榜則勿施。定配則放送。俱是在所不已之事。令該曹。劃卽覆啓。而大抵。本事。係是科事。雖有差謬處。存拔之際。所當十分審愼。考之營籍。參以邑報。又加廣閱詳査。然後始可登聞。而不此之爲。初旣泛然狀啓。致有此更査還付之擧。不審之失。不可無警。其時道臣。從重推考。
정조 4년
李亨逵啓曰。明日次對。諫院無進參之員。今日政新除授司諫金履禧。待開門一體牌招。何如。傳曰。允。
정조 4년
又以宗簿寺官員。以提調意啓曰。觀此江華府留守李性源狀本。則璿源閣閣內南邊後面第三長椽間一處。第五長椽間一處。第七長椽間一處。第八童椽間一處。仰壁剝落。北邊板壁一張。落在抹樓上。閣外南邊後面朴工上木交三箇及椽含半把腐傷。後面墻壁一處。自外蹲退。北邊後面第一柱木蹲縮。第二柱木第三柱木傾仄。外面火防一把。亦爲蹲縮云。璿源閣內外破傷。至於如此。事甚驚慮。趁速修改。不容少緩。依例發遣本寺郞廳。卽爲修補之意。分付該曹該道該府。何如。傳曰。允。
정조 4년
又以實錄廳郞廳。以摠裁官意啓曰。本廳堂上闕員。以知中樞府事鄭好仁。戶曹參判徐有寧。行副司直鄭一祥蔡弘履差下。使之察任。何如。傳曰。允。
정조 4년
朴祐源。以禁衛營言啓曰。來四月當入番中部後司屬江原道五哨軍兵。逢點實數六百五十二名。已爲點閱整齊。來四月初一日。與內外各處入直將官軍兵等。依例替代後。舊軍放送之意。敢啓。答曰。知道。
정조 4년
又以禁衛營言啓曰。來六月。當八番右部前司屬全羅道五哨軍兵。來五月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 4년
又以御營廳言啓曰。本廳來四月五月兩朔。應立右部中司屬洪忠左道五哨軍兵六百七十名。已爲逢點整齊矣。四月初一日。與左司軍兵替代立番後。舊軍放送之意。敢啓。答曰。知道。
정조 4년
又以御營廳言啓曰。本廳來六月七月兩朔。應立右部右司屬洪忠左道五哨軍兵。來五月二十五日。京中逢點。六月初一日。與中司軍兵。當爲替代立番。趁期調送事。本道監兵使處。依前知會之意。敢啓。答曰。知道。
정조 4년
吏曹判書金鍾秀疏曰。伏以臣申控肝血之懇。又奉往覲之批。臣非不知佩符下鄕之大違法意。而情私所迫。聞命卽行。一誤再誤。視若當然。臣情雖戚。臣罪彌大。日夕兢懍。若無所容。臣獲蒙聖恩。歸省母病。感冒未解。寒熱猶作。最是神氣之昏綴。愈往愈甚。一日之內。伏枕闔眼之時。殆過其半。似此情理。實無暫時離側之勢。且臣狗馬賤疾。越添於强策奔走之餘。寒氣外束而肢節如搗。頑痰內梗而嗽喘迭湧。宛轉床褥。運動無路。蓋臣衰年重病。未蘇徑起。形神俱弊。氣息甚促。失今不治。將成廢疾。臣非敢自惜微命。實恐仰累聖化。方擬疾聲呼籲之際。仄伏聞親臨誓戒。期日已迫。進幣瓚爵之任。將不免曠闕。惶悶之極。如添一病。玆敢冒入文字。從縣道上聞。噫。銓柄之久據。懼淙促命則前已再家體諒。將任之遙帶。恩出擺格則不容一向弁髦。目下所顒望。惟在於天地父母。曲垂矜惻之念。早施生成之澤。而意竭神昏。亦未暇縷列。伏乞聖慈。竝賜鑑燭。將臣本職及守禦兼任。先行鐫免。仍許臣長暇。使殘喘獲延。公私不勝大幸。答曰。省疏具悉。未踰數舍之地。邑是本管。許令卿帶符去來。非無酌量。卿其勿辭。從速上來。
정조 4년
洪忠監司姜潤疎曰。伏以無似賤臣。猥蒙先大王洪造之澤。編歷三司。遂躋承宣。自頂至踵。毛髮絲粟。莫非寵渥之攸賜。臣才不逮人。祿不及養。至痛在心。不敢出而爲世用。嘗於癸巳年間。一登筵席而少無涓埃之報答。玆自以往。又自丙申初宿病之外。更罹風痺之症。手足不能伸屈。肢體無以轉動。塌臥一席。殆同僵屍者。又至數四年矣。以足於先大王棄群臣之後。不能同諸外方之臣僚。以一遂闕門外之奔哭。先大王之恩造如是。微臣之負犯如是。粉虀是甘。斧鉞猶輕。何敢自立於此世。以言一縷之猶存乎。不謂我主上殿下寬弘博大之量。天地父母之德。舊釁不祿遺簪更收。嘗於前十二月。再有承宣之牽復。更於今本月初四日。特以一路方面重委寄之。臣餘犯猶在。而洪恩又降。感淚交逬。懍慄益切。前此舊踐。尙不敢當。況玆數四百里藩臬莫大之任。臣何敢黜陟能否。布達聖化。以强顔而苟冒也。反復思惟。無以堪承。嗚呼。今臣目下情地。以事親則禍罰餘喘。只增不洎之痛。以事君則違負積戾。猶在勘律之科。資父事君。兩虧其道。加以所病益痛。氣血漸憊。未有陳力之望。且臣犬馬之齒。今年正滿七十。在禮四十彊仕。七十致事。法意固然。使臣雖無疾病。又何敢以致事之年。反作彊仕之出。以成一世人之指笑嗤點也。玆敢暴陳情私。仰達紸纊之下。伏乞聖明。諒臣難强之病。許臣已至之年。特遞臣方岳之職名。以安螻蟻之私分。以嚴推擇之公格。臣無任屛營祈懇之至。答曰。省疏具悉。畀卿方岳。意在歷試。卿其勿辭。病如可强。往欽哉。
정조 4년
庚子三月二十六日卯時。上御誠正閣。昨日坐直承旨入侍時。右承旨徐有防。假注書趙興鎭。記注官李𤧣。記事官徐龍輔。以次進伏訖。命書傳敎曰。次對進定於明日。又命書傳敎曰。承旨前望單子。入之。待下批牌招察任。上曰。都承旨。入侍。賤臣承命出。與都承旨鄭民始。偕入進伏。上曰。沁留薦望擬入乎。民始曰。姑未擬入矣。上曰。更爲商量下敎。今日姑勿擬入事。往復於大臣。好矣。命書榻敎曰。在外實錄郞廳。催促上來。過限則直捧禁推傳旨。又命書傳敎曰。新除授吏曹堂上。待下批牌招開政。上曰。今日內局監煎。誰爲之乎。民始曰。提調入來矣。命書榻敎曰。王大妃殿進御二錢重人蔘粟米飮一貼。煎入。命退。承史以次退出。
정조 4년
庚子三月二十六日酉時。上御誠正閣。軍士房承旨入侍時。左副承旨朴祐源。假注書趙興鎭。記注官李𤧣。記事官徐龍輔。以次進伏訖。上曰。吏參承牌乎。祐源曰。牌不進矣。命書傳敎曰。此何事體。旣無情勢。則又何爲而違牌乎。若此則。何如。可以行公乎。分義所在。決不可如是占便。從重推考。更卽牌招開政。命賤臣曰。吏參承牌與否知入。賤臣承命出回奏曰。尙未承牌云矣。上曰。在闕內與否知入。賤臣還奏曰。尙在闕中云矣。命書傳敎曰。飭敎。何如。而又復若此者。實關分義。更鼓已深。無意膺命者。果何意義。吏曹參判鄭民始。爲先越捧一等。更卽牌招。違牌傳旨。勿爲捧入。又命書傳敎曰。昨日試所進去臺諫。旣命除本司進去。俾專使役。館職宜無異同。況今番次苟艱。不可一向除本司。玉堂中兼帶實錄郞廳人許遞。今日政以在京無故人差出。命書傳敎曰。王大妃殿進御二錢重人蔘粟米飮一貼。煎入。又命書吏判及洪忠監司疏批。命退。承史以次退出。
정조 4년
庚子三月二十六日四更一點。上御仁政殿。受誓戒入侍時。行都承旨鄭民始。左承旨李亨逵。右承旨徐有防。左副承旨朴祐源。右副承旨金魯淳。同副承旨沈豊之。記事官鄭東浚。假注書趙興鎭。記注官李𤧣。徐龍輔。以次侍立。禁漏官入正時。上御遠遊冠絳紗袍。詣仁政殿南月臺版位上執圭。引儀引東西班入就位。行四拜禮後。讀誓文官及吏曹判書自東階進前。東向立讀誓文訖。百官行四拜。左通禮跪啓禮畢。東西文武百官以次退出。上命宣傳官侍衛軍兵解嚴。仍還內。承史侍衛遂退
정조 4년
行都承旨鄭一祥坐。左承旨李亨逵坐。右承旨徐有防坐直。左副承旨朴祐源坐直。右副承旨金魯淳坐。同副承旨沈豐之坐。注書鄭東浚仕金載瓚病。假注書趙興鎭仕直。事變假注書宋煥德仕。
정조 4년
徐有防啓曰。今日晝講爲之事。命下矣。知經筵蔡濟恭病不進。黃景源疏批未下。尹東暹未肅拜。同經筵金鍾秀兪彦鎬在外。李鎭衡雜科試官進去。無以備員入侍。事甚未安。懸病人及未肅拜人員。竝推考警責。仍卽牌招進參。何如。傳曰。允。
정조 4년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。答曰。知道。
정조 4년
以正言沈樂洙牌不進罷職傳旨。傳于朴祐源曰。只推。
정조 4년
備邊司薦望。以趙㻐爲江華留守。
정조 4년
兵曹。口傳政事。副司果李度默李鼎運。
정조 4년
下備忘記曰。世無棄物。不害爲尙寬之王政。向來妄錯固極矣。念其人想其才。合有滌瑕甄錄之擧。況今朝著乏人。此等之人。亦自不易得。雲山郡定配罪人李秉模。特爲放送。俾示自新之路。
정조 4년
徐有防啓曰。實錄廳。持去癸亥日記十四卷。丙寅日記十六卷。乙亥日記十二卷。丙子日記十三卷。推案日記一卷。還來之意。敢啓。答曰。知道。
정조 4년
傳于金魯淳曰。不踏啓字中官。推考。
정조 4년
事變假注書黃乃正在外。代以閔升龍爲事變假注書。
정조 4년
事變假注書閔升龍在外。代以金命瑜爲事變假注書。
정조 4년
事變假注書金命瑜在外。代以李彙爲事變假注書。
정조 4년
事變假注書李彙在外。代以文光瑞爲事變假注書。
정조 4년
下備忘記于徐有防曰。夏享大祭攝儀。
정조 4년
鄭一祥。以吏曹言啓曰。司饔院主簿南龍震。除拜後過限未肅拜。依例改差。何如。傳曰。允。
정조 4년
又以吏曹言啓曰。新除授陰竹縣監柳光翼呈狀內。今年六十有七。已過守令除拜之限。不得冒赴云。年限已過則法不當仍令赴任。改差。何如。傳曰。允。
정조 4년
傳于鄭一祥曰。本邑數遞可悶。慶州府尹有闕之代。勿拘常格。今日政。各別擇差。
정조 4년
有政。吏批。判書金鍾秀受由在外。參判鄭民始進。參議未差。行都承旨鄭一祥進。吏批啓曰。判書金鍾秀受由在外。參議未差。小臣獨政未安。何以爲之。敢稟。傳曰。仍爲之。又啓曰。洪忠監司。今當差出。而擬望之人乏少。他道守令竝擬。何如。傳曰。允。以韓㵛爲禮曹正郞。崔光璧爲軍資正。趙爲司饔主簿。洪絲浩爲禮賓直長。沈頤之爲洪忠監司。李采爲陰竹縣監。再政以李鎭翼爲慶州府尹。
정조 4년
兵批。判書蔡濟恭病。參判李萬恢入直進。參議尹勉升病。參知南柱老病。左副承旨朴祐源進。副司直趙瑗姜潤。
정조 4년
傳于金魯淳曰。坐直承旨與監印郞廳。入侍。
정조 4년
徐有防。以弘文館言啓曰。新除授副應敎趙時偉。時在洪忠道永同地。副校理林錫喆。時在全羅道扶安縣任所。副修撰洪文泳。時在務安縣任所。經筵入番事緊。請竝斯速乘馹上來事。下諭。傳曰。依啓。
정조 4년
朴祐源。以備邊司言啓曰。今日次對。本司堂上。懸病人員甚多。事體誠極未安。竝從重推考。令政院牌招。使之進參。何如。傳曰。允。
정조 4년
李亨逵。以戶曹言啓曰。文昭殿碑閣蠶壇碑閣淨業院碑閣追慕洞碑閣流霞亭。發遣本曹郞廳奉審。則蠶壇碑閣西邊春舌滲漏。追慕洞碑閣四面墻垣。夫防草陸張。女防草貳張。夫瓦陸張。中門夫防草參張。夫瓦貳張破傷。流霞亭正堂北邊。夫女夫瓦各七張。風遮草芚五浮。條所五把。千慕堂北邊會簷常女瓦七張。夫瓦四張。萬懷堂常女瓦七張。夫瓦三張。四面墻垣。常女夫瓦各二十張破傷雨漏處。三庫以上破傷處。分付各該司。卽速修改之意。敢啓。答曰。知道。
정조 4년
徐有防。因司饔院官員。以都提調提調意啓曰。本院奉事洪絲浩。以蘇魚所監捉官。方在漁所矣。今日政移拜禮賓寺直長。其代。奉事柳誨下送。以爲竢事之意。敢啓。答曰。知道。
정조 4년
朴祐源。以義禁府言啓曰。平安道雲山郡定配罪人李秉模。放送承傳。啓下矣。卽爲放送事。分付該道道臣之意。敢啓。答曰。知道。
정조 4년
司諫金履禧。掌令尹行晉。持平崔守魯李益運。獻納朴在源。校理姜忱林濟遠。副校理李時秀。正言李濟萬。修撰徐鼎修。副修撰金宇鎭徐有成啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答曰。不允。司諫金履禧。掌令尹行晉。持平崔守魯李益運。獻納朴在源。正言李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上答曰。不允。末端事。如是爭執。殆覺支離也。
정조 4년
右承旨徐有防疏曰。伏以臣之尙方副提調之任。向因前都承旨鄭民始本院提擧之難於兼帶。猥蒙恩點矣。今則新除知申。旣已肅命。在臣廉隅。不可仍冒。伏乞聖明。特賜鐫改。以安微分。幸甚。臣無仕屛營祈懇之至。答曰。省疏具悉。仍帶有例。勿辭察任。
정조 4년
大司成南玄老疏曰。伏以日吉辰良。嘉禮順成。臣民慶忭。曷有其極。仍念臣。疎迂湔劣。文質無當。徒籍門蔭。歷敡淸顯。居常愧懼。若隕淵谷。迺者。國子新命。忽下於千萬夢想之外。臣於是。驚惶踧踖。莫省所措。夫太學。人君敎化之官。而俎豆禮敬之儀。絃歌誦習之風。殷序周庠。古制皆徵。凡所以作成人才。禆補治敎者。其爲責。願何如哉。玆故朝廷之所遴選者。每在於茂材宿學。而雖以先輩名碩。負一代重望。亦皆逡巡退讓。不敢遽然自任。其非人人所可冒玷。可知。臣則才旣鈍滯。學又蔑裂。將何藉手而敢爲承當之計乎。苟然充擬。雖云十年之久。而濫叨匪據。實非一日之安。方擬略控循墻之懇。仰冀褫鞶之恩。享官事急。庚牌狎臨。怵畏義分。章皇出肅。退自循省。不覺慙汗之浹背。至若微官散銜。豈敢不自效奔奏之義。而顧此所叨之職。斷無因仍蹲冒之勢。玆不得不備陳肝膈之懇。仰瀆崇高之聽。伏乞聖慈。俯察臣言之非出飾讓。更軫是職之非可輕授。亟許鐫遞。以重名器。以安私分。不勝幸甚。臣無任屛營祈懇之至。答曰。省疏具悉。爾其勿辭。從速察職
정조 4년
知事鄭好仁疏曰。伏以。日吉辰良。嘉禮順成。慶忭之忱。曷有其極。臣頃叨潘任。厚被人誣。一身狼狽。固不足恤。而辱及臣兄。無復可言。在臣之道。固當卽地籲天。以明其枉。而事未出場之前。無非待勘之日。含羞忍冤。亦已有月。今始略暴事實。以冀垂自焉。噫。從古詖險輕薄之徒。以私憾。擠陷人者何限。而豈有如尹塾之擧哉。貶題纔出。臺言旋起。十手所措。情狀難掩。此實無前之變怪。莫大之後弊。而及其供辭之出。片言隻字。無非虛妄。此雖出於巧於自拔。急於構人。而誠不圖人臣告君之辭。全事欺罔。無所忌憚。一至於此也。如非聖鑑俯燭。按覈有命。則臣之兄弟。幾不免於䵝黜之科。而前後行査之後。木物之無一私斫添載。旣已脫空無餘。於是乎塾之情態。益復綻露。雖欲粧撰而末如之何。故初供之張皇臚列。有若執贓然者。至其再供而判若二說。乃以木物之運。賣買之事。歸之於廚院差人。則前所謂廣津之藏置。朴哥之和賣。雪馬曳下。車運馬駄等說。眞是皮之不存。臣何必一一費辭。以自歸於與之呶呶哉。但畿營之關辭延命時酬酢。前供之不翅丁寧。而後供之全不擧論。亦不滿一笑也。蓋當初關辭。不過廚院公文之紙尾反貼。而反謂之威脅侵困及兩關齊到者。實未知其何說。文案俱存。一按可覆。伊時酬酢。亦不過答之以明知木商則勿給爲宜而已。而反謂之臣以爲差人卽吾家人。板材卽吾家物。又謂之臣有愧色。設使臣有欲眞箇私囑之心。身爲方伯。其可對齟齬之守令。發此損體貌之說話乎。臣非病風喪性。決不爲此。況厥漢之不知面目。厥木之初非私物。已詳於繡啓。又何容多辨也。若其燒火一節。此乃渠不勝憤毒之心。欲作釁端之計。而尤可見其反拙而彌彰也。蓋京司木物之沿邑收稅。已是法外。而引鉅作板。歸其私橐。又復藉藉。及其居下之後。書以臣家壽器。聚示民人。燒火於淸心樓下。使之有口可傳。無跡可尋。到今事端旣露之後。始以刳作幾板。將爲區處。節節自服。而至於書之以臣家壽板一款。則猶欲以遁辭自明。眞所謂不足責而還不覺令人羞愧也。噫。臣於塾。非但別無恩怨。亦且不無顧惜。如非大段不法。則何必書以鄙謗。置之下考乎。蓋其居官五朔。貪黷狼藉。隱漏三十結之私用。大同七百兩之換作。闕點軍校之捧錢八大藪之收稅。七百漏戶之受賂而免役。十二商船之漏案而私稅。莫非眞贓重罪。而其他細琑之事。不一而足。闔境嗷嗷。朝夕難保。臣不得已先因點陟之政。以除一日之害。旋卽追行究覈。將欲狀聞論罪。而適遭臺評。竟未果焉。於渠亦云幸矣。而不此之思。乃反逞憾肆毒。旣已陷人之不足。又復自陷於欺天之科。其所用心行事。亦難以常性論。而從今以往。雖有不法之守令。爲道臣者。其將畏怯趑趄。不敢容易下手。其爲世道之憂。誠非細故。臣家受誣。顧何足言哉。惟當上恃天鑑之孔昭。下付公議之自在。而第臣之所自隱痛者則有之。徒知守法之爲宜。不思彌綸之有道。畢竟受侮於下官。貽辱於家門。自顧慙忸。無面可顯。以此情勢。雖如樞銜散秩。不可虛縻。至於史局重任。尤難冒膺。伏乞聖明。俯賜鑑諒。亟遞臣所帶之職。仍令選部。勿復檢擬。以快人心。以靖私義。千萬幸甚。臣無任屛營祈懇之至。答曰。省疏具悉。往事不須說也。勿辭行公。
정조 4년
同敦寧蔡弘履疏曰。伏以臣於昨日政。猥蒙天恩。得除敦寧。而念臣旣無敦寧則揆以法典。例不得行公。而俄因史局除命。召牌之下。不敢違傲。章皇出肅。而其在公格。不宜仍帶。玆敢短章仰籲。伏乞聖慈。亟命遞改。以存公格焉。臣無任屛營祈懇之至。答曰。省疏具悉。疏辭下該曹稟處。
정조 4년
庚子三月二十七日卯時。上御誠正閣。大臣備局堂上引見入侍時。領議政金尙喆。左議政李溵。右議政李徽之兼禮曹判書洪樂性。戶曹判書金華鎭左尹李柱國行訓鍊院都正李敬懋。戶曹參判徐有寧。校理姜忱。修撰徐有成持平崔守魯。正言李濟萬。左副承旨朴祐源。假注書趙興鎭事變假注書宋煥德。記事官李𤧣徐龍輔以次進伏訖。尙喆等曰。日前親臨誓戒。侵夜勞動。聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。溵曰。顧今悠悠萬事。專在於保嗇聖躬。而近日酬接無暇。皇壇望拜夏享誓戒。亦皆親臨。殿下之誠孝。臣等不勝欽仰。而不知之中。似有受損之節。伏願聖上。益加留念焉。尙喆等曰。右相。出肅入參。鼎席。自此具備。下情欣幸矣。徽之曰。臣以百無肖似之人。偏蒙聖上陶甄拂拭之化。前後歷敡。無非涯分之踰濫。而至於三事新命。尤是萬萬夢想之外。過福之災。不稱之譏。臣不足恤。而恐或貽累於聖上則哲之明。伏願殿下。亟免臣職。改卜賢德。區區所望矣。上曰。今番枚卜。意豈偶然。允協輿望。卿何過辭。目下人心渙散。朝著澆亂。姑無寧靖之期。此正一心粹白。董勵鎭安之秋也。卿須勉之哉。徽之曰。聖學高明。以臣空疎之見。更何有仰勉之辭。而辭敎之間。或欠包容。施爲之際。間多嚴急。大小臣隣。怵迫囁喘。上下情志。或不無不能相孚之慮。伏願聖上。留念焉。上曰。所陳。好矣。徽之曰。人才之難。自古已然。而人物之眇然。未有甚於近日。位著乏人。已極可悶。而以目下事言之。權凶退黜之後。以其一時所親。朝彈一人。暮逐一人。彼此疑阻。以擠陷爲事。若此不已。其將空朝廷而後已。從今以往。除非負犯最重者外。或以私怨。乘機敲憾之習。痛禁好矣。上曰。所陳果好。而此亦在卿等。居具瞻之地。盡調停之責矣。徽之曰。方今急務。厲廉恥正風俗爲第一件事。向來奸凶弄權。士大夫風習委靡。至於莫可收拾之境。到今丕變之道。專在於聖上導率之如何。明用賞罰。嚴示好惡。任賢勿貳。去邪勿疑。則四方風動。殿下朝廷之上。人才當蔚興矣。上曰。好矣。尙喆曰。此黃海前監司金熤狀啓也。枚擧平山前府使姜五成牒報。以爲本府還穀數多。而太白城餉及倉元還等穀。合爲四萬六千五百餘石。每年當分。至爲三萬一千八百石。而受還實戶。只爲四千六百餘戶。日後所受。摠以皮穀折計。則將至於十三四石之多。當其分糶之時。各面道里。遠或爲一百五六十里。近亦不下七八十里。所受還上。消融於四五日齎糧往來之費。且彈丸一小城。積峙累萬軍餉。亦無所用。今若依當初設施之數。軍餉軍器。各限千石存留。而如或以存減之太偏爲難。則城餉條三千石。軍餉條二千石存留。其餘二萬餘石。依丁酉年例。自京司。作錢取用。則在平民。無穀多傷民之弊。在本城。亦無糧餉不足之慮。請令廟堂。稟旨分付矣。此山城。處在大路之邊。不過一時遮攔之地。當初軍餉之儲置。亦非守城之計。而諸般穀物。漸致增加。若是過多。徒爲難支之民弊。卽今事勢。不可無變通之擧。而本道他邑。旣無移轉裒益之路。則惟有發賣一事。誠如道臣所論。其中豆太雜穀。一依折米之法。竝與元小米而除置留庫五千石。以其餘數。依法詳定本價。許賣後擧行形止。具由狀聞。成陳省上納之意。分付道臣。使之着意擧行。何如。上曰。依爲之。出擧條上曰。目今朝著乏人。無可合之人。誠可悶也。趙㻐。年前一着。至今思之。終莫曉其委折。而當此位著極苟簡之時。不可一味棄置。予欲收用。未知如何。尙喆曰。趙㻐年前事。雖是誤着。豈可以此因爲廢棄乎。收用之下敎。誠至當矣。仍命書傳敎曰。事雖不可曉之甚者。處分旣已經歲。此等處。姑先歷試。無所不可。況今位著乏人。前判書趙㻐。蕩滌敍用。上曰。錦營事。曠務許久。而新伯尙未上來。姑未知何時交龜。營務之一任抛置。豈不可悶乎。尙喆曰。聞新錦伯。某條圖遞云矣。上曰。然則更爲催促上來。好矣。尙喆曰。雖更爲下諭催促。必不上來云。臣方仰達遞改矣。上曰。予必欲試其人。今聞期於圖遞云。還可歎也。尙喆曰。洪忠前道臣。旣廢公務。凡係狀奏。輒以假都事擧行。不但事體之未安。誠可悶矣。新監司姜潤。除拜已久。尙不上來。卽見其辭疏。可想其病亦難强。卽今事勢。不宜許久相持。洪忠監司姜潤。今姑許遞。何如。上曰。依爲之。出擧條命書傳敎曰。本營曠務可悶。錦伯待下批。不多日內辭朝。尙喆曰。今日法講命下之後。經筵應頉之人。雖無可論。其中應參不參者。事體誠極未安。不可無飭。爲先從重推考。何如。上曰。依爲之。出擧條溵曰。實錄郞廳。因事坐罷則敍用後。該曹直付軍職。依舊仍帶。自是前例。故卽今行公諸郞廳。幾皆如此。而獨柳誼。謂以未還差。終不仕進。方在禁推中。此後毋得以此援例之意。申飭。何如。上曰。依爲之。旣有定式則自當按例爲之。何必別樣申飭。有若新定式者然而徒損體統乎。此後違越格式者。直捧禁推傳旨。可也。出擧條上曰。實錄之未及修整者。所存幾何。溵曰。尙有七十六朔條矣。上曰。何時可以告成乎。溵曰。諸堂上。今方分掌年條。着意修整。差過三四朔。可以了當矣。上曰。卿旣在摠裁之任。另加蕫飭。可也。尙喆曰。近來備局堂上。極其苟簡。雖以次對言之。多未備員。事甚未安。漢城判尹金熤差下。知中樞府事鄭好仁行都承旨鄭一祥。大司憲李性源。還爲差下。使之察任。何如。上曰。依爲之。出擧條命書榻敎曰。政官牌招開政。洪忠監司。各別擇差。又命書榻敎曰。實錄堂上未肅拜人員。牌招仕進。上曰。兩司無新啓。出去臺廳。傳啓。好矣。命退。諸臣以次退出。
정조 4년
庚子三月二十七日卯時。上御誠正閣。軍士房承旨入侍時。左副承旨朴祐源。記事官鄭東浚。記注官李𤧣。記事官徐龍輔以次進伏訖。上曰。王大妃進御二錢重人蔘粟米飮。一貼煎入。出榻敎上命書傳敎曰。晝講停。又命書傳敎曰。大臣備局堂上引見。仍命退。諸臣以次退出。
정조 4년
行都承旨鄭一祥坐。左承旨李亨逵坐。右承旨徐有防坐直。左副承旨朴祐源坐。右副承旨金魯淳坐。同副承旨沈豊之坐直。注書鄭東浚仕金載瓚病。假注書趙興鎭仕直。事變假注書宋煥德仕。
정조 4년
藥房都提調鄭弘淳。提調洪樂性副提調鄭一祥啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等。不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍宜矣。
정조 4년
徐有防啓曰。宗簿主簿朴行淳。江華璿源閣修改事出去。而肅拜單子。以入來誤書。莫重入啓文書。如是不察。極爲未安。原單子勿施。推考警責。何如。傳曰。允。
정조 4년
朴祐源。以禁衛營從事官來言言啓曰。今日本營軍兵。日次私習云矣。敢啓。答曰。知道。
정조 4년
事變假注書文光瑞在外代。以李信默爲事變假注書。
정조 4년
朴祐源。以禮曹言啓曰。來四月初四日宗廟夏享大祭親祭時。永寧殿。遣大臣行祭事。啓下矣。宗廟夏享大祭。旣命攝儀永寧殿祭。勿爲設行之意。敢啓。答曰。知道。
정조 4년
庚子三月二十八日午時。上御誠正閣。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔以次進伏訖。上命書傳敎曰。王大妃殿進御二錢重人蔘粟米飮。一貼煎入。仍命讀禁府公事。命書判付。仍命退。諸臣以次退出。
정조 4년
庚子三月二十八日申時。上御誠正閣。右承旨入侍時。右承旨徐有防。假注書趙興鎭。記注官李𤧣。記事官徐龍輔以次進伏訖。上曰。留院公事持入。賤臣承命出。持公事還入。命有防讀之。命賤臣曰。司甕院尙衣院尙書院典設司都摠府禁軍廳。持標信摘奸以來。而其中入直禁軍有闕與否。詳細摘奸。可也。賤臣承命出。各司摘奸後還奏。臣依下敎。闕內各司摘奸則皆無頉。而入直禁軍中八人。食代出去。姑未還入矣。上曰。軍裝器械皆無頉耶。賤臣曰。一一點閱。軍裝服色名色則皆有。而擧皆破傷無用矣。命退。承史以次退出。
정조 4년
行都承旨鄭一祥坐。左承旨李亨逵坐。右承旨徐有防坐。左副承旨朴祐源坐直。右副承旨金魯淳坐。同副承旨沈豊之坐直。注書鄭東浚仕金載瓚仕直。事變假注書趙興鎭仕。
정조 4년
徐有防啓曰。明日常參經筵取稟。傳曰。停。
정조 4년
傳于李亨逵曰。同副承旨入侍。
정조 4년
以趙興鎭爲事變假注書。
정조 4년
傳于沈豊之曰。奉審承旨入侍。
정조 4년
沈豊之。以戶曹言啓曰。臣華鎭。與佐郞臣林濬浩。工曹參判臣沈𤧣佐郞臣南寅老。進詣於義本宮。依定式奉審。則啓慶軒一庫雨漏。風遮草芚一浮。薍簾四浮破傷。樂善齋四庫雨漏。後行閣四庫雨漏。北行閣七間傾仄。內外墻垣瓦子。間間脫落。分付各該司。卽速修改。而亦令本曹郞廳。監蕫擧行之意。敢啓。傳曰。知道。
정조 4년
又以戶曹言啓曰。臣華鎭。與佐郞臣林濬浩。進詣鄕校洞於義宮奉安閣彰義宮。依定式奉審。則鄕校洞於義宮奉安閣。風遮草芚二浮。薍簾六浮破傷。四面墻垣瓦子。間間脫落。彰義宮養性軒一庫雨漏。滿箭遮陽。蓋覆油芚。庫庫破傷。薍簾二浮及捲簾索破傷。日閑齋三庫雨漏。治心齋二庫雨漏。咸一齋二庫雨漏。八祥檻二庫雨漏。七相樓四庫雨漏。廣窓一隻破傷。四美堂二庫雨漏。㺵思齋六庫雨漏。六德齋二庫雨漏。內外墻垣瓦子。間間脫落。分付各該司。卽速修改。而亦令本曹郞廳。監蕫擧行之意。敢啓。傳曰。知道。每欲下敎而未果。此後奎章閣奉謨堂等處。雨漏及修改處。卿與郞官。進詣奉審。依此例。一體修改。時御所內外各處墻壁垣宇。無得墁毁之意。曾有申飭。亦有分授字內。至於成節目啓下之擧。而近聞慢忽。又復若前云。諺雖有高麗三日之語。此等小事。何敢如是抛棄。繼今以往。申明定式。四季朔。卿曹郞官。與兵曹入直堂郞。該所衛將。眼同遍審後。應頉處。劃卽修補。而故頉處或。公然變作處。當該字內官員及兵曹堂郞。分輕重論罪。下吏。自本曹科治。時御所差備內則季朔月終。自內侍府手本啓下後。次知中使及計士摘奸。不可不修改處。啓聞後擧行。如慶熙宮則每年春秋季朔發遣郞廳。與衛將。眼同摘奸。不得不修改處。劃卽修改。無或小而置之。以致巨役之弊。一則節省之一道。一則肯構之一端。卿其知悉擧行。
정조 4년
庚子三月三月二十九日巳時。上御誠正閣。軍士房承旨入侍時。左副承旨朴祐源。記事官鄭東浚。記注官李𤧣。記事官徐龍輔以次進伏訖。上命書傳敎曰。新除授洪忠監司斯速上來。仍卽辭朝事。下諭。自政院各別催促。上曰。王大妃殿進御二錢重人蔘粟米飮。一貼煎入。出榻敎上命書傳敎曰。禮房承旨馳詣。宗廟景慕宮。奉審摘奸以來。仍命退。諸臣以次退出。
정조 4년
庚子三月二十九日卯時。上御誠正閣。同副承旨入侍時。同副承旨沈豊之。假注書趙興鎭。記注官鄭必忠。記事官李𤧣以次進伏訖。上曰。洪忠監司與承宣。爲幾寸親耶。豊之曰。六寸矣。上曰。何時上來云耶。豊之曰。數日間。似可入來。而姑未消息矣。上曰。慶州府尹有面看交龜之例乎。豊之曰。非面看交龜之邑矣。命書傳敎曰。新除授洪忠監司斯速上來事。下諭。命退。承史遂退。
정조 4년
庚子三月二十九日酉時。上御誠正閣。奉審承旨入侍時。右承旨右承旨徐有防。記事官金載瓚李𤧣徐龍輔以次進伏訖。上曰。藥房三提調入侍。都提調鄭弘淳提調洪榮性副提調鄭一祥進伏訖。弘淳曰。午間感候。若何。上曰。尙未快解矣。上曰。都提調每日入來乎。對曰。然矣。上曰。此後輪回入來也。上曰。卿見日昨次對筵話乎。對曰。未得見之矣。上曰。出去後須推見也。命承旨讀公事。命書榻敎曰。王大妃殿進御二錢重人蔘粟米飮。一貼煎入。命退。諸臣以次出。
정조 4년
徐有防啓曰。藥房三提調。爲承候來待矣。傳曰。入侍。
정조 4년
朴祐源啓曰。禁御兩營從事官來言。今日本營本廳軍兵日次私習云矣。敢啓。傳曰。知道。
정조 4년
有政。吏批。判書金鍾秀受由在外。參判鄭民始進。參議未差。同副承旨沈豊之進。吏批啓曰。判書金鍾秀。受由在外。參議未差。小臣獨政未安。何以爲之。敢稟。傳曰。仍爲之。又啓曰。大丘判官。今當差出。而本府以營下劇邑。素稱難治。不可不各別擇差。他道有聲績未準朔守令。竝擬。何如。傳曰。允。以徐鼎修爲副校理。朴在源爲副修撰。金夏材爲同敦寧。李東泰爲敦寧都正。尹勉遠爲敦寧主簿。洪元奕爲大丘判官。李在倫爲軍器判官。江華留守單趙㻐。
정조 4년
兵批。兼判書蔡濟恭病。參判李萬恢病。參議尹勉升病。參知南柱老入直進。左副承旨朴祐源進。副護軍趙時偉。副司直蔡弘履林錫喆。副司果洪文泳。
정조 4년
傳于沈豊之曰。臺諫玉堂守令有闕之代。今日政差出。
정조 4년
吏批。再政。以姜彝正爲修撰。李鼎揆爲獻納。李雨培爲延安府使。
정조 4년
沈豊之。以吏曹言啓曰。今日政副校理徐鼎修。前帶修撰。矇未覺察。誤以副修撰書入。臣則惶恐待罪。而原單子改付標以入之意。敢啓。傳曰。知道。勿待罪。
정조 4년
咸鏡監司李命植啓本。犯越指示罪人崔萬東。與犯人。一體定配所。率爾之罪。惶恐待罪事。傳于朴祐源曰。勿待罪事回諭。
정조 4년
朴祐源。以兵曹言啓曰。去春三朔能麽兒考講時。武臣兼宣傳官金昌胤林擎翰。部將沈擇之。守門將金柱。講一次陣一次不通。都摠府經歷沈默之。都事金景㾾。訓鍊院主簿李斗周。武臣兼宣傳官沈錫。守門將安栐。講一次不通。部將朴聖恕陣一次不通。竝依定式從重推考。何如。傳曰。允。
정조 4년
又以備邊司言啓曰。新除授洪忠監司。斯速上來。仍卽辭朝事。命下矣。今此湖西道臣之行。自嶺南過本道。旣是距本營不遠之地。則旣來還去之際。徒貽夫廚傳之弊。在前如此之時。多有直赴任所之例。洪忠監司沈頤之。勿爲上京。仍令到界之意分付。何如。傳曰。允。本營之許久曠務。實屬可。亦另加催促赴任。可也。
정조 4년
又以備邊司言啓曰。廣州府尹宋煥億呈狀乞遞矣。以其所遭。勢難强令察任。而重地瘝曠可悶。不可許久相持。許遞。何如。傳曰。允。
정조 4년
大司諫李在學。司諫金履禧。掌令尹行晉。獻納朴在源。持平崔守魯李益運。校理姜忱林濟遠。副校理李時秀徐鼎修。正言李濟萬。副修撰金宇鎭啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之爲萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過日。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗社於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也。締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孼。龜賊也。窩窟之所豢養。龜賊也。其在塞亂源杜禍本之道。尤不容一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。洪樂純。性本奰慝。行又陰譎。平生伎倆。只圖濟己私而充壑慾。素心濫猾。不知敬君父而畏國法。自在當時。世固目之以愚蠢無識之人。及其地處漸盛。形勢漸張之後。癡頑之氣。日以放肆。經營之計。日以安排。噫。其地處之盛。形勢之張。非其自致。卽乃侄之故。則固當與其侄。同心協力。圖報隆恩之萬一。而乃於叔侄之間。反生計較之心。自率舊識。異其趨向。敎年之前。又有大小洪之目。已非人理之所可爲。而近來權位益高。主張自辦之後。又値乃侄之謝事。遂生專擅之意。漸謀攘奪之計。別立門戶。廣樹黨與。一世之人。瞠然莫適所向。自古權奸之輩。雖於至親。不相顧藉。而豈忍於父子叔侄之倫。有此變怪也哉。臣固不欲索言。以傷風化。而有口公傳。無人不知。則此人倫之罪人也。殿下之擢用此人者。非爲其才智之出類。德望之踰人也。特乃侄之叔。或意其一心向國。不負我殿下。而眷遇之隆。反作籍賣之資。委毗之篤。遂爲竊弄之計。乃以爲國家之事。在吾掌握。搢紳之士。入吾圈套。爪牙旣張。鷹犬俱集。以無嚴無忌之生。不奪不厭之慾。頤指意使。逐去首席。揚揚獨相。志氣橫溢。一國風靡。勢熖日熾。威福不在於上。權柄遂移於下。國勢日孤。人心日懼。噫。殿下或意其不負國家。而乃反忘君負國。至於如此。則此國家之罪人也。嗚呼。北村之人。乃國家之讎也。雖其天網恢恢。脅從罔治。而凡今日爲臣子者。孰不疾惡斥絶。不欲與共立。而惟彼樂純。抑獨何心。忍忘國讎。不捨孰處。有釁累之人。必欲昭釋而收用。已廢枳之人。亦復薦引而不置。李溎尹弘烈李普溫之釁累。果何如。而每稱其冤。嗟惜不已。金鍾正洪檍之廢枳已久。而或擧擬於自己秉銓之時。或力勸於他人行政之日。收召怨國之徒。以爲市恩之計。其心所在。誠不可曉。至於領府事。卽討逆之人。而驅其兄於劇逆之科。必以湛滅之。兄爲逆矣。弟其免乎。噫。明義錄。卽辨忠逆而正義理之書。則其家之人。尤當服膺講明之。而今乃附逆之人。必欲昭釋之。討逆之人。必欲湛滅之。義理由是而將淆。忠逆由是而莫辨。則此明義錄之罪人也。惟此三大罪。已是罔赦之案。而至若乙未冬。是何等時也。此正人臣明目張膽矢死靡他之日。而反懷其然豈其然之心。則其罪尤當如何。噫。其所負犯。若是深重。而及其處分。不過削黜。上旣有太寬之失。下必有請討之擧。而餘威所及。莫敢誰何。已過月餘。尙無一言。權勢之隆赫。於此可驗。臣又於近日。仄聽傳聞。有所痛惋而憤慨者。樂純之負犯。或爲之稱冤。殿下之傳敎。或爲之抑勒云云。力抗天威。輕視王言如此。噫嘻痛矣。背公黨私之徒。只知有樂純。不知有國家。人心之陷溺。胡至此極。而殿下之威令。反不如樂純之勢焰。此置之。則國之不亡。將無幾矣。請削黜罪人洪樂純。爲先中途付處。答三司曰。不允。
정조 4년
。大司諫李在學。司諫金履禧。掌令尹行晉。獻納朴在源。持平崔守魯李益運。正言李濟萬啓曰。敬彬之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂。爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂簡恒。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊一席酬酢於展開書傳講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸窮凶極惡。自有天地以未所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注。於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍勵之氣。久掌戎而陰結宦寺。潛連官人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝。抵賴忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗。何如。廷臣之期待。何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於廣儲嗣一事。爲今日臣民者。其孰無憂嘆顒望之心。而噫。彼國榮。乃敢以拘渠之顔面。嫌渠之勢力等語。肆然發口。至有此事不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗國莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮爲先亟施遠竄之典。答兩司曰。不允。末端事須卽停啓也。
정조 4년
持平崔守魯啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作莫諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應。聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情疎難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削板罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。處有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明燭其情狀。至以能猾爲敎。則捨命樂禍之凶。已着於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之紏結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕。罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩謟笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏兜至此。則不思知分報效之心。敢生眩惑跳踉之計。其貽害世道。將不知至於何境。有識之憂嘆。固已久矣。雖以今番事觀之。亦出於計較利害之心。外托懲討之義。內售常試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孼亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。閔義爀。本以麟晦之爪牙武士。久爲恒簡之酒食主人。新服以後。見枳於世。夤緣權門。復叨宿趼。物情之駭憤。固已久矣。曾在畿邑。至以五百鷄饋問。害及村塒。謠騰邑人。此事雖微。其人可知。況且性本狡邪。行多詭祕。當此人心危疑。世道未定之時。如此之類。不可以無識武夫。一向容貸。請副護軍閔義爀。亟施屛裔之典。新除授大司憲李性源。時在江華府任所。請斯速乘馹上來事。下諭。答府曰。不允。趙濟泰等事。趙嵎事。亟停勿煩。閔義爀事。人言之信否。雖未可知。一向相持。出場無期。依啓下諭事。交龜後自當上來。勿爲下諭。
정조 4년
正言李濟萬啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。李弘濟旣卑微跡。又閃倏蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群兇。獨可容貸耶。情迹旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府。嚴鞫得情。快施當律。罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。具出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府。設鞫得情。快正王法。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳桓溫之郤超。今古一轍。而善地薄竄。邦刑不加。況今麟謙。雖伏王法。而凶徒盤結。實多伏戎之憂。究覈情節。兩賊最爲機括。藉曰孤雛腐鼠。無足以汚我刀鉅。則天綱不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭。亟命王府。竝加嚴鞫。期於得情。依律處斷。恒烈善海。何等凶逆。而其兄弟子侄。晏然在家。無異乎人。治逆不嚴。防患太疎。厚謙逆節。萬古所無。而日謙。以同惡相濟之凶種。處近郊。官爵不收。輿情憂憤。去而益甚。請恒善支屬。亟命散配。日謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。乙未五月庭試榜事。尙何言哉。只緣凶徒之用奸。至有聖躬之受困。言之髮䝂。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。範聖。以逆淵之至親。黨付極賊。締結凶徒。日夜綢繆。情跡叵測。雖以渠之供亂觀之。諸賊之前後謀議。無不參涉。無不聞知。凶肚逆腸。綻露無餘。則肆市之典。烏可已乎。雖以大聖人好生之德。特降酌處之命。而三尺至嚴。決難容貸。請濟州牧減死定配罪人範聖。依律處斷。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮核得情。請減死定配罪人德秀。亟令王府。更加嚴鞫。快正王法。逆賊尙魯。卽是千萬古所未有之劇賊。而孥戮之典。旣施寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。答院曰。不允。安兼濟等事埏事。亟停勿煩。
정조 4년
敎洪忠監司沈頤之書。王若曰。睠我海東八路。孰非壯鎖鑰之門。最是湖西一區。尤難按澄淸之轡。五十州星羅碁布。厥賊饒漁鹽稻粱。四百年海晏河淸。其民多士夫豪貴。近因習俗之蠹敗。以致弊瘼之蝟興。轉輸勞而賦役繁。便成奸竇之滋起。豪强勝而橫議作。馴致亂逆之層生。嗟。饑饉癘疫之相仍。若爲奠安之策。而懲討懷綏之竝施。尤急宣布之方。當藩任數遞之餘。政宜惟才之另擇。非名位素著之士。曷膺此道之按巡。惟卿。靑松故家。黑頭宰列。才猷識望之俱著。休休然乃父餘風。出納奏對之各當。惓惓乎先朝寵遇。文華濟以通敏。內而玉署銀臺。利器別於錯盤。外則都護京尹。惟昔年拔擢之擧。蓋爲適用於當時。況人材眇小之辰。豈合沈屈於下郡。玆授卿以洪忠道觀察使兼兵馬水軍節度使巡察使公山府使。卿其祗服寵命。毋替令猷。惟撫摩振刷之要。在所加勉。若公嚴剛方之法。亦須適宜。綢繆遠圖。須思先甲之制置。鎭安長策。且軫簽丁之繹騷。自餘稟裁。厥有常典。除辭朝而赴任。應勞危樓之北望。恢游刃之餘才。庶寬細氈之南顧。寔出心簡之鄭重。豈待面諭之申勤。故玆敎示。想宜知悉。修撰徐有成製進
정조 4년
修撰徐有成疏曰。伏以。臣有區區至切之私情。每欲一暴於仁覆之天。而微末賤臣。瀆擾是懼。呑吐囁嚅。拖至于今日矣。第伏念神功不宰。而各從其欲。故萬物得以曲遂。天鑑雖遠。而能察其誠。故一言可以感通。伏況我殿下臨御以來。政先孝理恩遍惠養。前後朝臣之爲親陳懇者。莫不蒙錫類之澤。則臣亦今日化匀中一物耳。豈可自阻於聖明之世。不思所以仰首鳴號之道耶。噫。臣命途奇釁。獲戾神天。未離襁褓。遽失所怙。終鮮兄弟。一身孤苦。只與偏母。相依爲命。前後四十餘年之間。凡生人之可憂可悲不可堪者。無不飽更而備嘗。臣爲子無狀。曾無一事可以稍慰老母之懷者。重以家計貧窶。甔石無儲。朝夕之菽水不繼。冬夏之溫凊莫適。有子如此。寧不如無臣。用是慙痛。中夜彷徨。迂疎本色。莫追古人負來之誠。僥倖一第。秖爲淸朝干祿之計。而今則母年益高。母病益篤。滋補之味。藥餌之須。政宜及時調度。而擔閣一邊。初不敢生意。蓋幼則被養於父母。長則致養於父母者。不但人情之固然。雖烏鳥之微。亦具斯理。而臣獨恝然恬然。有若初無省覺者然。俯仰跼蹐。此何人理。念半生之零丁。風樹莫停。顧餘日之短長。夕暉如飛。玆敢不避煩猥之嫌。仰瀆崇嚴之下。伏乞聖慈。俯垂矜諒。特許畀臣以一小縣。俾得以安養老母。則殫心芻牧。粗效涓埃之報。致力滫瀡。小答劬勞之恩。事君事親之際。亦庶爲竝行不違之道矣。臣百無一能。過蒙洪造。周歲從班。絲毫蔑補。乃反露章陳暴。惟私恩之是丐。豈不知義分之萬萬惶懍。而隱恫在心。至情難抑。不得不疾聲仰籲於天地父母之前。臣情到此。吁亦窮且慼矣。惟聖明之垂憐焉。省疏具悉。疏辭下該曹稟處。
정조 4년
庚子四月初一日辰時。上御誠正閣。藥房三提調入侍時。都提調鄭弘淳。提調洪樂性。副提調鄭一祥。右承旨徐有防。記事官鄭東浚。記注官李𤧣。記事官徐龍輔。以次進伏訖。弘淳曰。夜間患候加減。若何。上曰。比昨少減矣。弘淳曰。寢睡之節。若何。上曰。一樣矣。弘淳曰。水剌厭進之節。若何。上曰。口味不開。胃氣不受。可悶矣。弘淳曰。湯劑依前方。更當煎入矣。上曰。依。弘淳曰。內醫方有闕。抄擇外醫中所謂稍勝者取才。而未見有可合者。蓋末俗成習。全不肄業。以此類苟充之故。目下內醫中。有術業者。亦未多見。若此不已。則局方其將無醫而後已。姑留見窠。不拘久速。以待外醫中稍知術業有見稱者。然後取才補闕。庶或爲聳勸作成之道。以此擧行。何如。上曰。依爲之。弘淳曰。此後以此定式施行。似好矣。上曰。依爲之出擧條上曰。王大妃殿進御二錢重人蔘粟米飮一貼煎入。出榻敎上命三提調先退。上命書傳敎曰。黃海監司一兩日內辭朝。又命書傳敎曰。政官牌招開政。上曰。在外玉堂許遞。今日政差出。出榻敎仍命退。諸臣以次退出。
정조 4년
庚子四月初一日申時。上御誠正閣。軍士房承旨吏曹參判。同爲入侍時。吏曹參判鄭民始。左副承旨朴祐源。記事官金載瓚李𤧣徐龍輔。以次進伏訖。上曰。吏判何當上來乎。民始曰。親病有勝。則當卽上來云矣。命書榻敎曰。王大妃殿進御二錢重人蔘粟米飮一貼煎入。又命書榻敎曰。新除授玉堂待下批牌招察任。命退。諸臣以次出。
정조 4년
行都承旨鄭一祥坐。左承旨李亨逵坐。右承旨徐有防坐直。左副承旨朴祐源坐。右副承旨金魯淳坐。同副承旨沈豊之坐直。注書鄭東浚仕金載瓚仕直。事變假注書趙興鎭仕。
정조 4년
徐有防啓曰。明日常參經筵。夏享大祭齋戒相値。頉稟。傳曰。知道。
정조 4년
傳于徐有防曰。禮房承旨。率雜科入侍。
정조 4년
傳于沈豊之曰。騎馬一匹立之。宣傳官一員待命。
정조 4년
又以弘文館言啓曰。新除授修撰姜彝正。時在洪忠道公州地。經筵入番事緊。請斯速乘馹上來事。下諭。傳曰。依啓。
정조 4년
又以禮曹言啓曰。今此齎來勅書。旣以頒詔出來。迎詔翌日。當有仁政院權停例頒敎之擧。應行節目。依前例磨鍊擧行。何如。傳曰。允。
정조 4년
又以觀象監官員。以領事提調意啓曰。慶壽宮供上三書一件。白粧日課一件。白日課三十件。所入紙地。令該廳磨鍊上下。以爲及時印出之地。何如。傳曰。允。
정조 4년
沈豊之。以訓鍊都監言啓曰。本局哨官李晳。身病甚重。勢難察任。改差。何如。傳曰。允。